कार्यक्रम का शुभारम्भ मुख्यमंत्री अखिलेश यादव को पारिजात (कल्पवृक्ष) का पौधा भेंट कर किया गया। इस अवसर पर मुख्यमंत्री ने एक वेब-पोर्टल और फारेस्ट ई-लाइब्रेरी का शुभारम्भ व प्रदेश के राज्य पक्षी सारस पर बनी एक फिल्म का लोकार्पण भी किया। वेब पोर्टल पर प्रदेश के वन्य जीव, राष्ट्रीय उद्यान, वन्य जीव विहार, प्राण उद्यानों तथा लायन सफारी रीडिंग सेन्टर के विषय में जानकारी व फोटो गैलरी उपलब्ध है। इस पोर्टल के माध्यम से लखनऊ प्राणि उद्यान तथा कानपुर प्राणि उद्यान के आॅनलाइन टिकट भी प्राप्त किये जा सकते हैं। दुधवा नेशनल पार्क तथा कतर्नियाघाट वन्य जीव विहार के वन विश्राम गृह की आॅनलाइन बुकिंग व्यवस्था भी शीघ्र ही पोर्टल पर उपलब्ध होगी। ई-लाइब्रेरी में प्रदेश में वन प्रशासन की स्थापना से लेकर अब तक लगभग डेढ़ सौ साल की अवधि के लगभग सभी प्रमुख प्रकाशन उपलब्ध हैं। इसके माध्यम से सुदूर क्षेत्रों के लोग भी दुर्लभ पुस्तकों का आनन्द आॅनलाइन ले सकते हैं। राज्य पक्षी सारस पर बनी फिल्म में सारस जीवन चक्र व संक्षिप्त परिचय, सारस के अस्तित्व को बनाये रखने में आ रही बाधाओं व सारस संरक्षण के क्षेत्र में चल रहे प्रयासों के बारे में बताया गया है।